Клопаты сялянскія — нетаропкія, ціхія і спакойныя. Зусім не тое, што жыццё гарадское — віхурнае, бурлівае і захлістваючае. У той час мясцовы калгас “Расія” заснаваў малое прадпрыемства пад назвай “Верасень”. Паляводы пачалі вырошчваць ледзь не ўсе агароднінныя культуры. Аляксандр спачатку ўладкаваўся сюды звычайным вартаўніком, а затым узначаліў калектыў. Адразу было цяжкавата. Ды ён — сам патомны селянін — праяўляў ініцыятыву і самастойнасць. З гадамі назапашваўся бясцэнны вопыт, мацнела неадольнае жаданне быць сапраўдным гаспадаром на зямлі.